钦定古今图书集成/明伦汇编/官常典/第472卷 > 孙玚
## 钦定古今图书集成/明伦汇编/官常典/第472卷 > 孙玚

按《陈书》本传，“玚字德琏，吴郡吴人也。祖文惠，齐越骑
校尉、清远太守。父循道，梁中散大夫，以雅素知名。玚
少倜傥，好谋略，博涉经史，尤便书翰。起家梁轻车临
川嗣王行参军，累迁为安西邵陵王水曹中兵参军
事。王出镇郢州，玚尽室随府，甚被赏遇。太清之难，授
假节、宣猛将军、军主。王僧辩之讨侯景也，王琳为前”
军，琳与玚同门，乃表荐为戎昭将军、宜都太守。仍从
僧辩救徐文盛于武昌。会郢州陷，乃留军镇巴陵，修
战守之备。俄而侯景兵至，日夜攻围，玚督所部兵悉力拒战，贼众奔退，玚从大军沿流而下。及克姑孰，玚
力战有功，除员外散骑常侍，封富阳县侯，邑一千户。
寻授假节、雄信将军、衡阳内史。未及之官，仍迁衡州
平南府司马，破黄洞蛮贼有功，除东莞太守，行广州
刺史，寻除智武将军、监湘州事。敬帝嗣位，授持节、仁
威将军、巴州刺史。高祖受禅，王琳立梁永嘉王萧庄
于郢州，征玚为太府卿，加通直散骑常侍。及王琳入
寇，以玚为使持节、散骑常侍、都督郢荆巴武湘五州
诸军事、安西将军、郢州刺史，总留府之任。周遣大将
史宁率众四万，乘虚奄至，玚助防张世贵举外城以
应之，所失军民男女三千馀口。周军又起土山高梯，
日夜攻逼，因风纵火，烧其内城南面五十馀楼。时玚
兵不满千人，乘城拒守，玚亲自抚巡，行酒赋食，士卒
皆为之用命。周人苦攻不能克，乃矫授玚柱国、郢州
刺史，封万户郡公。玚伪许以缓之，而潜修战具，楼雉
器械，一朝严设，周人甚惮焉。及闻大军败王琳，乘胜
而进，周兵乃解。玚于是尽有中流之地，集其将士而
谓之曰：“吾与王公陈力协义，同奖梁室，亦已勤矣。今
时事如此，天可违乎？”遂遣使奉表诣阙。天嘉元年，授
使持节、散骑常侍、安南将军、湘州刺史，封定襄县侯，
邑一千户。玚怀不自安，乃固请入朝。征为散骑常侍、
中领军。未拜，而世祖从容谓玚曰：“昔朱买臣愿为本
郡，卿岂有意乎？”仍改授持节、安东将军、吴郡太守，给
鼓吹一部。及将之镇，乘舆幸近畿饯送，乡里荣之。秩
满，征拜散骑常侍、中护军，鼓吹如故。留异之反东阳，
诏玚督舟师进讨。异平，迁镇右将军，常侍、鼓吹并如
故。顷之，出为使持节、安东将军、建安太守。光大中，以
公事免。寻起为通直散骑常侍。高宗即位，以玚功名
素著，深委任焉。太建四年，授都督荆信二州诸军事、
安西将军、荆州刺史，出镇公安。玚增修城池，怀服边
远，为邻境所惮。居职六年，又以事免。更为通直散骑
常侍。及吴明彻军败吕梁，授使持节、督缘江水陆诸
军事、镇西将军，给鼓吹一部。寻授“散骑常侍、都督荆
郢巴武湘五州诸军事、郢州刺史，持节、将军、鼓吹并
如故。”十二年，坐疆场交通抵罪。后主嗣位，复除通直
散骑常侍，兼起部尚书。寻除中护军，复爵邑。入为度
支尚书，领步兵校尉。俄加散骑常侍，迁侍中、祠部尚
书。后主频幸其第，及著诗赋，述勋德之美，展君臣之
意焉。又为五兵尚书，领右军将军，侍中如故。以年老
累乞骸骨，优诏不许。祯明元年，卒官，时年七十二。后
主临哭尽哀，赠护军将军，侍中如故，给鼓吹一部，朝
服一具，衣一袭，丧事量加资给。谥曰“桓子。”玚事亲以
孝闻，于诸弟甚笃睦。性通泰，有财物散之亲友。其自
居处，颇失于奢豪。庭院穿筑，极林泉之致，歌僮舞女，
当世罕俦，宾客填门，轩盖不绝。及出镇郢州，乃合十
馀船为大舫，于中立亭池，植荷芰，每良辰美景，宾僚
并集，泛长江而置酒，亦一时之胜赏焉。常于山斋设
讲肆，集元儒之士，冬夏资奉，为学者所称。而处己率
易，不以名位骄物。时兴皇寺朗法师该通释典，玚每
造讲筵，时有抗论，法侣莫不倾心。又巧思过人，为起
部尚书，军国器械，多所创立。有鉴识，男女婚姻，皆择
素贵。及卒，尚书令江总为其志铭，后主又题铭后四
十字，遣左民尚书蔡征宣敕就宅镌之。其词曰：“秋风
动竹，烟水惊波。几人樵径，何处山阿？今时日月，宿昔
绮罗。天长路远，地久灵多。功臣未勒，此意如何？时论
为荣。”玚二十一子，咸有父风。